Oikeusministeriö	ASETTAMISPÄÄTÖS	OM  16/41/2005 
						OM040:00/2005
	9.8.2005

Ryhmäkannetta koskevan lainsäädännön valmisteleminen

Työryhmän asettaminen

Oikeusministeriö on tänään päättänyt asettaa työryhmän, jonka tehtävänä on laatia ehdotus ryhmäkannetta koskevaksi lainsäädännöksi. 

Toimikausi

	1.9.2005 – 31.1.2006

Tausta

Oikeusministeriö asetti 24.3.2004 työryhmän, jonka tehtäväksi annettiin selvittää ryhmäkanteen käyttömahdollisuudet sekä arvioida ryhmäkanteen tarve aikaisemman valmistelun sekä kotimaisen ja ulkomaisen kehityksen pohjalta. 

Työryhmä luovutti mietintönsä (2005:3) oikeusministeriölle 1.4.2005. Mietinnössä selostetaan ryhmäkannemenettelyn erityispiirteitä ja lainsäädännöllisesti keskeisiä kysymyksiä työryhmälle annetun tehtävän mukaisesti, arvioidaan ryhmäkanteen käyttökelpoisuutta osana Suomen oikeusjärjestelmää sekä esitetään eri mahdollisuuksia lainsäädännöllisiksi linjauksiksi. Oikeusministeriö järjesti tehdyn selvityksen johdosta kuulemistilaisuuden 23.5.2005.

Hallitus päätti 15.6 2005 pidetyssä iltakoulukäsittelyssä, että ryhmäkannelakia ryhdytään valmistelemaan oikeusministeriössä. 

Tehtävä

Työryhmän tehtävänä on valmistella ryhmäkannelaki, jota sovellettaisiin kuluttajasuhteita koskeviin riita-asioihin kuluttaja-asiamiehen toimivaltuuksien mukaisessa laajuudessa. Ryhmäkanne olisi viranomaisaloitteinen ja kantajana toimisi kuluttaja-asiamies. Ryhmään kuuluminen edellyttäisi lähtökohtaisesti erillistä ryhmään ilmoittautumista.

Työryhmän on selvitettävä mahdollisuus sisällyttää myös ympäristövahinkoasiat lain soveltamisalaan.

Työryhmän on laadittava ehdotuksensa hallituksen esityksen muotoon. 

Työryhmällä on työvaliokunta. 

Organisointi

	Työryhmän kokoonpano

	Puheenjohtaja:
	Lainsäädäntöneuvos Asko Välimaa, oikeusministeriö

	Jäsenet:
	Johtava asiantuntija Manne Airaksinen, Elinkeinoelämän Keskusliitto EK r.y.
Varatuomari Risto Airikkala, Maa- ja metsätaloustuottajain Keskusliitto MTK r.y.
	Käräjätuomari Eija Iivonen, Helsingin käräjäoikeus
	Erityisasiantuntija Sakari Laukkanen, oikeusministeriö
	Puheenjohtaja Jarmo Leppiniemi, Osakesäästäjien Keskusliitto r.y.
Lainsäädäntöneuvos Maarit Leppänen, oikeusministeriö
Osastopäällikkö Leena Linnainmaa, Keskuskauppakamari
	OTK Sakari Niemelä, Suomen Luonnonsuojeluliitto r.y.	
	Asianajaja Pekka Puhakka, Asianajotoimisto Hammarström Puhakka Partners, 
Johtava lakimies Tuula Sario, Suomen Kuluttajaliitto r.y.
Lakimies Arjo Suonperä, Suomen Ammattiyhdistysten Keskusliitto SAK r.y.
	Erikoistutkija Jouko Tuomainen, Suomen ympäristökeskus
	Kuluttaja-asiamies Marita Wilska, kuluttajavirasto

Työryhmän työvaliokunnan kokoonpano 

	Puheenjohtaja:
	Lainsäädäntöneuvos Asko Välimaa, oikeusministeriö

	Jäsenet:
	Käräjätuomari Eija Iivonen, Helsingin käräjäoikeus 
	Lainsäädäntöneuvos Maarit Leppänen, oikeusministeriö
	Johtaja Anja Peltonen, kuluttajavirasto
	Erikoistutkija Jouko Tuomainen, Suomen ympäristökeskus

Työryhmän jäsen Maarit Leppänen toimii työryhmän ja työvaliokunnan sihteerinä.

Työryhmä voi kuulla asiantuntijoita.

Kustannukset ja rahoitus

	Työryhmä hoitaa tehtävänsä virkatyönä. 

Oikeusministeri 	Johannes Koskinen 

	
	Ylijohtaja	Pekka Nurmi 

JAKELU	Työryhmän puheenjohtaja ja jäsenet

TIEDOKSI   	Oikeusministeriö
-	tiedotuspäällikkö
-	lainvalmisteluosasto
-	hankerekisteri

		
c:\data\ryhmäkanne asettamispäätös